
Økologi, samfunn og livsstil – Innledende essay

Hvorfor skal vi lese en bok fra 1970-tallet om økologi? Og hvorfor skal vi lese akkurat denne boken fra 1970-tallet, med tittelen Økologi, samfunn og livsstil – utkast til en økosofi? Hva mente man da med sammenhengen mellom økologi, samfunn og livsstil, og hva mente forfatteren av akkurat denne boken om denne sammenhengen?

Året før den første utgaven av  boken kom ut i 1971, var bokens forfatter – nylig avgått professor i filosofi ved Universitetet i Oslo, Arne Næss – i Mardøla. Mardøla ligger i Eikesdalen i Møre og Romsdal, øst for Trollveggen og nord for Rondane Nasjonalpark i Gudbrandsdalen. Her deltok Næss i det som senere har blitt kjent som Mardøla-aksjonen, der en rekke mennesker fra flere samfunnslag gjennomførte en sivil ulydighetsaksjon mot kraftutbyggingen i området. Målet med anleggsarbeidene var å etablere en overføring av vannmasser fra Eikesdal til et kraftanlegg i Grytten, noe som ville føre til at Mardalsfossen ble tørrlagt. At denne da hadde status som et av verdens største fossefall, hadde mindre betydning for myndighetene og beslutningstakerne. Det viktigste her var kraftproduksjon, og argumentet var at kraftproduksjon – i akkurat dette tilfellet, i alle fall – var viktigere enn bevaring av naturlige fossefall.

Artikler, fotografier og filmer forteller historien om hvordan sivil ulydighet ble brukt som middel i en sak om å bevare natur i all sin naturlighet. Vi ser en blid og smilende Arne Næss som bæres bort av uniformerte politifolk, og vi kan lese Arne Næss sine egne beretninger om politifolk som oppfører seg vennlig. Alle deltakerne fulgte reglene, uansett om de på frivillig initiativ drev sivil ulydighet eller om de gjorde jobben som utkalt politi som skulle fjerne demonstranter. Sivil ulydighet var ikke da en revolusjonær handling der målet hellighet alle mulige midler, men en velbegrunnet aksjonsform der budskapet skulle komme frem tydelig i form av passiv motstand: Vi sitter her fordi vi ikke ønsker at dere fortsetter med denne anleggsutviklingen. Om dere vil ha oss bort, må dere bære oss bort. Vi går ikke frivillig.

Hvorfor så man seg så nødt til å utføre sivil ulydighet som reaksjon på kraftutbyggingen i Norge på 1970-tallet? Og hvorfor satt Arne Næss seg så ned og skrev denne boken, heller enn å gå opp igjen i Mardøla og sette seg ned igjen der? Og hvem var egentlig denne Arne Næss?

I utgangspunktet var lille Arne en godt begavet ung gutt med en privilegert oppvekst. Han ble født i 1912, og vokste opp i et relativt besteborgerlig hjem i byen som da het Kristiania. For å gå dypere inn i en forståelse av egne reaksjoner og følelser knyttet til sin fars bortgang før Arne hadde fylt sitt første år, søkte han psykoanalyse under sine studier i filosofi i Wien på 1930-tallet. Som ung professor i filosofi ved Universitetet i Oslo fikk Næss så ansvaret for det som ble regnet som krumtappen innenfor universitetsdannelsen, nemlig «forberedende prøve i filosofi», før og etter Næss kjent som «examen philosophicum». Studiet var noe alle nye studenter måtte gjennom, og her skulle de få innblikk i grunnlaget for den akademiske livsholdning og universitetets livsgrunnlag. Næss fikk sitt professorat i 1939, men ganske raskt ble nasjonens liv og universitetets hverdag forandret. Krigens handlinger i 1940–1945 påvirket ikke bare Næss og det norske universitetslivet, men hele samfunnet, hele Europa, og etter hvert hele verden. Om man i ettertid kan se på fem år som en relativt kort tidsperiode, føltes det ikke slik for alle de som levde med krigens uvesen dag ut og dag inn. Ved krigens slutt i 1945 stod man i tillegg overfor en enorm utfordring: Hvordan kan man etter alle disse hendelsene snakke sammen om det som hadde hendt, og hvordan kunne man i det hele tatt begynne å søke svar på spørsmål knyttet til hvordan noe slikt kunne skje?

Næss sin tilnærming til krigsoppgjøret gikk gjennom filosofi som samtale, og han videreutviklet konversasjonslogikken i den lille boken En del elementære logiske emner fra 1947. Her la han særlig vekt på begreper som flertydighet og skinnuenighet, etterfulgt av hans normer for saklig meningsutveksling utviklet på 1950-tallet. Om man skulle enes om noe, eller enes om å forbli uenige, var det uansett helt sentralt at man kunne enes om hva man faktisk snakket om. Man måtte identifisere hvordan ytringer er flertydige, man måtte unngå at man trodde man var uenige fordi man egentlig snakket om ulike ting, og man måtte isolere tanken rundt det som ikke var såkalt tendensiøst utenomsnakk. Man måtte til saken selv, og man måtte snakke om saken selv på samme måte.

Fra Næss ble professor i en alder av 27 år og frem til han etter hvert gikk av som professor i 1969, var det ikke bare krigsoppgjøret som opptok ham. Særlig de siste årene som professor så Næss en økende institusjonalisering og byråkratisering, noe som ble ytterligere befestet av at han selv levde utradisjonelt – tidvis som professor med kontor i byen og tidvis som mer eller mindre selvbergende på hytten Tvergastein, tronende i ensom majestet, som en kontemplativ juvel på fjellryggen Hallingskarvet. Som ensom svale på fjellet, uten på noen måte å være ensom – naturens rike mangfold og selskap, i tillegg til en nær familie og en fin mengde gode venner sikret det – følte han frihet og glede, og etter hvert en stadig sterkere bevissthet rundt hva naturen egentlig er, både for oss mennesker og i seg selv. Næss fikk en stadig sterkere følelse av at livsgrunnlaget i det som fremdeles var natur – det som ennå ikke var urbanisert – var truet. Så søkte han da avskjed, som professor i filosofi vel og merke, ikke som ansatt ved universitetet, for å kunne fordype seg stadig mer i denne følelsen av at det var noe som ikke stemte. Livet med prosjekter og uten faste administrative plikter appellerte til en lekenhet og uberegnelighet som lå dypt i hans personlighet, og livet utenfor den institusjonaliserte hverdagen føltes mer «autentisk», slik Truls Gjefsen beskriver det i sin Næss-biografi fra 2011. [1]

«Dypt» er også et begrep som dekker den holdningen til økologi han etter hvert utviklet, talende benevnt som økosofi. Denne skiller seg fra økologi ved at grunnordet «øko» eller «oikos» – vårt hushold eller vårt hjem – er noe man har visdom (sofos) om, og ikke bare kjenner som «logos», eller noe man snakker om med fornuft. Fornuftig kan man være i alle sammenhenger, men det har noe instrumentelt over seg som ikke når helt ned i visdom der følelsene også spiller en rolle. Økosofi-begrepet til Næss forholder seg til å søke visdom om vårt hjem, om der vi bor og det vi er en del av. Og dette er naturen. Økosofi er å forstå hvor vi hører til, å forstå hvor vi er plassert, hva som er rundt oss og hva vi er en del av.

Denne økosofien er så grunnleggende for all vår aktivitet, slik Næss ser det. Vårt vesen blir ikke til – eller blir ikke tilfredsstilt – ved å være passive eller ved å være konsumenter. Vi skaper, vi leker, og vi er i stadig utvikling. Likevel må ikke vår utvikling være med å hindre at denne utviklingen kan fortsette innenfor en natur som også må få eksistere på sine premisser. I Barn i naturen [2] skriver Næss: «Ser man litt nøye etter, så skjer det jo masse i naturen. På en kvadratmeter setereng, hva som skjer der, det er nok for et langt liv. I motsetning til en kvadratmeter gulvflate, det skjønner selv småbarn.»

Problemet som så oppstår når vi får en samfunnsutvikling som kveler dette mangfoldet, er nylig godt beskrevet av en klok student, Sindre Brennhagen, som i sin masteroppgave i filosofi fra 2021 skriver at: «Naturen er truet både som fysisk størrelse og idé. Det som fremstod som noe uforanderlig, en kilde til forutsigbarhet i en ofte uoversiktlig verden, destrueres i en alarmerende hurtighet og i et nærmest uoverskuelig omfang.» [3] Det var dette Næss så utover på 1960-tallet, og det var noe i denne utviklingen som gjorde at han – og flere med ham – mente at tiltak hastet.

I 1975, fire år etter at denne boken forelå i sin første utgave, ble kraftanlegget i Grytten så offisielt åpnet. Samme år sier Næss følgende i et foredrag i Nederland, under tittelen «The Case Against Science»:

Min entusiasme for vitenskap i sin alminnelighet er borte. Lik tusener av andre har jeg sett den mørke siden av vitenskapelig virksomhet. Min entusiasme for forskning som livsstil er fortsatt der, men den livsformen har blitt en sjeldenhet i industrilandene (Gjefsen 2011, s. 302).

Nå hadde Næss også allerede rukket å skrive tre nye utgaver av boken, fra og med 1974-utgaven med den tittelen vi kjenner den som i dag. Frem til da het boken Økologi og filosofi – et økosofisk arbeidsutkast, en tittel som tydelig la vekt på at boken var skrevet av en filosof som nå var i emning med en ny behandling av noe som hadde et velkjent innhold. I forordet til den tredje utgaven fra 1972, skriver Næss for eksempel at «Skriftet henvender seg til alle som interesserer seg for miljøvurdering». Likevel presiserer han at boken ikke tar utgangspunkt i nye fakta som liksom presser frem et slikt reflekterende arbeid, men heller «verdiprioritering på høyeste plan» (‘Forordʼ, 1972). Tanker rundt en slik verdiprioritering, mente Næss, avdekker at vi i dag ser «muligheten av en ødeleggelse eller forringelse av biosfæren». Økologi er nødt til å bli økosofi. Vi må inn i visdommen for å forstå rekkevidden av den kritiske situasjonen. Det store alvoret beskriver Næss slik: «Opphopningen av eksponentialt tiltagende, tilnærmelsesvis eller totalt irreversible miljøforringelser eller ødeleggelser fremkalt ved en dypt forankret materiell produksjons- og konsumpsjons-ideologi.»

Økologi var jo ikke noe nytt begrep. Allerede i 1868 hadde Ernst Haeckel i boken Natürlichen Schöpfungsgeschichte koblet sammen de to greske begrepene ʼoikosʼ og ʼlogosʼ til ʼøkologiʼ. Om lag 100 år senere var det så noe som virkelig hastet, kanskje mer enn noen gang, slik Næss så det. I forordet til den femte utgaven, publisert i 1976, heter det at «Hovedhensikten med skriftet er å vise at miljøkrisen gir menneskene en enestående anledning til å åpne seg for verdier som filosofi og religion har pekt på temmelig forgjeves.» Man har ikke lyttet til disse to disiplinene, men nå er det alvor: «Krisen peker fram til liv og samfunn preget av enkelhet ved valg av midler, men rikdom og mangfold ved realisering av egenverdiene: Liv preget av dvelen ved målene, ikke ved midlene.» (‘Forordʼ, s. 5) Samlet sett har boken til hensikt «å bidra til forståelse av at alle avgjørelser på vegne av et lokalt eller annet fellesskap må tas ut fra verdiprioriteringer som går langt dypere enn bekvemmelighet og økonomisk vekst. Selv de mest underordnete avgjørelser må prinsipielt ta utgangspunkt i et totalsyn.» (ibid.)

Som på hytten Tvergastein, var Næss heller ingen ensom svale i dette oppropet. I forordet til den fjerde utgaven poengterer han  at målsettingene for miljøbeskyttelse og miljøforbedring på kort tid har fått kraftig medvind. Han fremhever at minst tre av Norges politiske partier nå har stilt til stortingsvalg med programposter som må «glede enhver med økologiske og filosofiske synspunkter», og spør retorisk hvem som for fire år siden hadde tenkt seg muligheten for en slik kursendring. Til den tidligere presiseringen av hva det er som gjør situasjonen særlig kritisk, legger nå Næss til ordet «praksis»: Opphopningen av eksponentialt tiltagende, tilnærmelsesvis eller totalt irreversible miljøforringelser eller ødeleggelser fremkalt ved en dypt forankret materiell produksjons- og konsumpsjons-ideologi og praksis. (1974, s. 11). Samfunnet var i endring i flere retninger, mange av dem langt fra positive, og ved å fremheve ordet praksis ville Næss ha frem at den negative utviklingen i natursyn nå virkelig hadde befestet seg i handling. Når denne nye naturtemmende ideologien altså hadde begynt å bli satt ut i praksis, måtte man selv ty til praksis. Derfor så godt voksne professorer og andre seg nå nødt til å sette seg ned og fysisk hindre anleggsutvikling. Handling måtte møte handling, ikke bare ord.

Historien om Næss og økosofien har hatt stor innvirkning på utviklingen av både holdninger og praksis siden da. 1970-tallet så etableringen av flere miljøbevegelser, og regjeringens miljøvernminister ble minister like god som noen. «Ozonlaget» ble noe som opptok de aller fleste utover på 1980-tallet. Ved opptakten til et nytt århundre, i 1999, ble så den femte utgaven av denne boken gitt ut i nytt opplag, i serien Bokklubbens kulturbibliotek. I «Etterskrift på kanten av det gamle århundre» skriver Næss at han «i det vesentlige vil beholde hva jeg har sagt», siden problemene hva dypøkologien angår er «nær de samme som for 20 år siden». Her peker Næss på en viktig kontinuitet på to parallelle kurser: «Utsikten til å få et uhyre sterkt liberalistisk verdensmarked med mangedobbelt handel over mangedobbelt avstand virker skremmende.» Samtidig stiger «innsikten i de miljømessige skader (…) påtagelig, og dypøkologien er ikke lenger noe «far out». (‘Forordʼ, s. XLIV).

Så står vi altså overfor et paradoks: Det virker som vi er mer enn klar over hvilken utvikling vi står overfor, men på samme tid ser det ut til at vi gjør det vi kan for å støtte og videreutvikle et verdensmarked. Men er disse to sidene av utviklingen motsetninger? Er det nå slik – i kontrast til Næss sitt mantra fra etterkrigstiden – at vi står midt i en form for skinnuenighet? Snakker vi om de samme tingene på samme måte? Her kan man trekke frem et meget inngripende poeng som angår så mange av oss i dag. Nå – over 20 år etter at Næss skrev dette – ser vi at mangedobbel handel over mangedobbel avstand har fått en økt relevans innenfor et felt som Næss fremhever som et sluttpoeng i boken. Det han oppfattet som et etisk og økologisk alternativ til en livsførsel der et sterkt liberalistisk verdensmarked kan råde, nemlig det naturlige friluftslivet, hadde da fått en slagside som hellet mot kommersialisering og lukten av penger som skifter hender. I dag fremstår dette i enda mer ekstrem form.

I boken beskriver Næss en slik slagside ut fra betegnelsen og livsholdningen «konkurransebetont idrett». Denne ser vi i dag i global målestokk, i den transnasjonale interessen for store, ja, rett og slett enorme idrettsarrangement. Om det er olympiske leker i både vinter- og sommeridretter, VM i Formel 1, VM i sjakk, VM i fotball eller Europafotballens Champions League, ser vi storslagne arrangement med en voldsom tilstrømming av både deltakere og publikum. Folk flyr dit det måtte være for å konkurrere, samtidig som det på forhånd er bygget stadioner, infrastruktur og bokompleks for å sikre at arrangementet går etter klokka. Profesjonelle idrettsutøvere flyr verden rundt på jakt etter riktige høydeopphold, og idrettstilhengere og avislesere elsker det. Mange aspekt ved etterdønningene er samtidig utenfor idrettens domene og interessefelt, og vi ser hvordan nasjoner i økende grad tar over som arrangører av arrangement som på sikt vil gi inntekter til landet – alt i konkurranseidrettens navn og rykte.

Samtidig bruker mange av de samme landene denne internasjonale oppmerksomheten til å dekke over det nasjonale bakteppet for arrangementene. Idrettsstjerner betales dyrt for å hylle den felles ånden som hviler over arrangementene, samtidig som arbeidsvilkårene til utallige gjestearbeidere og landenes egentlige virkelighet – når rampelyset er slukket – dekkes til. Fellesskapet og idealene knyttet til idretten kamuflerer eliteidrettens praktiske konsekvenser. Likevel er konkurransebetont idrett, slik Næss siterer Nils Faarlund på, «en selvrealiseringsform som er reservert for de få»:

Konkurransemotivert livsform forutsetter «tapere». Selvrealisering for de få forutsetter at de mange fratas selvrealisering. Konkurransen som verdi er altså ekskluderende og elitistisk.

Friluftsliv forstått som overskuddsliv i naturen forutsetter derimot andres selvrealisering for å oppnå egen.

Faarlunds poeng vektlegger forskjellen mellom indre og ytre motivering. Mens man i den første opplever en glede over kvalitet i egen livsførsel, er konkurransemotivering en svakere motiveringsform som avhenger av at man er prisgitt andres vurderinger og eventuelle hyllest. Dette er altså både et dypt etisk poeng i tillegg til et økologisk. I slike konkurranseidretter kommer vinnerinstinkt og kåringen av tapere sammen i gigalomaniske arrangement der både fellesskap og behovet for et bærekraftig miljø står på spill. Ut fra Faarlunds perspektiv fremstår konkurransebetont idrett av i dag som stadig mer uetiske og ikke-økologiske maskinerier som spiller på alt vi egentlig vet er problematisk. Likevel elsker publikum et godt OL, et godt VM i fotball eller et strålende gjennomført Formel 1-løp, med glorifiserte og styrtrike gladiatorer som deltakere.

Som kontrast til dette nåtidens sirkus, som Næss selv så kun noen klare konturer av, setter han opp de «nåværende former for friluftsliv», som han fremhever «preges av mangler ved den nåværende urbane livsform». I denne slags friluftsliv og rekreasjon er tekniske hjelpemidler enkle og en «nødvendig del av livsoppholdet». Næss nevner svømming, seiling, fiske, ski, jakt og klatring. Aktivitetene foregår i vannet, i skog og mark og på fjell og vidde. Det organiserte norske friluftslivet sitt ideal kan ses i dette lyset. Den Norske Turistforening formulerer det slik, i omtalen av hvordan foreningen vektlegger bærekraft:

I DNT har vi tro på at morgendagens samfunn trenger mer friluftsliv, og ikke mindre. Samtidig er overforbruk, klimagassutslipp og nedbygging av verdifull natur vår tids største utfordring.

Det må alle ta innover seg, også vi som tilrettelegger for og utøver friluftsliv.

Som sterk kontrast til slike holdninger igjen, ser vi likevel i Norge i dag et slags NM i hyttebygging, der folk flokker seg sammen i relativt kostbare leilighetskompleks oppe i en fjellskrent – i le for vinden og med nypreparerte alpinløyper tilknyttet restauranter og effektive skitrekk. I 2020 ble det bygget fire ganger så mange hytter som i 1983, og størrelsen på en nybygd hytte har på samme tid vokst fra 62,2 m2 til 96,2 m2. I dag er det over en halv million hytter i Norge, i et land med 5,5 millioner innbyggere. [4] I mange tilfeller kan dette kanskje sies å være det motsatte av friluftsliv. Om man forstår rekreasjon som noe der de tekniske hjelpemidlene er en nødvendig del av livsoppholdet, er det heller ikke rekreasjon.

Næss ønsker at vi gir mer omtanke til det han kaller «friluftsliv fra et økosofisk synspunkt». Ved å fremme noen enkle retningslinjer for etisk og økologisk ansvarsbevisst friluftsliv, ønsker han å stake ut en kontrast til konkurranseidrett og hyttelandsbyer. Næss sitt første punkt her er knyttet til begrepet «respekt», og respekt for «alt liv». Vi bør i størst mulig grad søke etter en atferd i naturen som ikke etterlater spor i landskapet. Hyttebyggene bør, skriver Næss, «legges beskjedent». Det neste punktet handler om «identitet». Å være i naturen på en etisk og økosofisk måte innebærer å identifisere seg med liv og landskap. Slik kan man også nå personlige mål, men uten å tråkke på eller tråkke over de grensene som naturen trenger å få bevare for å kunne fortsette å gi oss av sin overflod. Men da må målene endres og redefineres. Vi må bli enige om at vi snakker om det samme. Ifølge Næss må vi trene opp en evne til «dyp, rik og variert opplevelse i og med natur». Det tredje punktet i Næss sine retningslinjer er en såkalt «Minimal belastning av naturens kretsløp kombinert med maksimal selvberging». Å kjenne til naturens bæreevne er en form for retningslinje som fordrer både interesse og innsikt. Denne innsikten henger sammen med det fjerde punktet, som Næss beskriver som å ha en «naturlig livsstil». Her legger han vekt på i hvilken grad friluftsliv er noe annet enn bykulturen, der «teknikk og apparatur» utgjør sentrale deler av både hverdagslivet og livsgrunnlaget. Som sitt femte punkt fremhever Næss «Tid til omstilling». Å flytte seg fra den urbane livsformen til en natur som både gir og krever ro og kontemplasjon for å kunne vise sin verdi til fulle, innebærer at man må akseptere hvordan slike omgivelser virker i «dybden». Det tar tid å utvikle eller kjenne igjen en «følsomhet» for natur, og for å komme på «talefot» med den, kreves det at utstyr og tekniske hjelpemidler ikke blir stilt imellom en selv og naturen. Å være i naturen på naturens premisser krever en dialog, der man både taler med og lytter til naturens eget språk. Kun slik kan vi se hva vår plass i den bør være, og kun slik fremmer vi en etisk og økosofisk holdning til det faktum at vi selv er natur, og at vi selv er forgjengelige i naturens evige kretsløp.

Hvordan møter vi så i dag disse fem retningsgivende punktene for etisk og økologisk ansvarsbevisst friluftsliv? Vi kan vel mene at noe er gjort om man i alle fall klarer å definere hva som er friluftsliv og hva som ikke er det. Det vil være nytteløst å omtale urbaniseringen av frodige grender og fjellandskap som friluftsliv. Så er spørsmålet om denne urbaniseringen vil gå så langt at det ikke lenger vil være plass til at vi kan leve fritt i og med naturen. Om vi hører på Arne Næss, kan en løsning være at vi heller tar utgangspunkt i disse retningslinjene, og heller bygger opp friluftslivet enn å bygge ned den frie naturen. Friluftsliv, slik Næss ser det, er nemlig ikke en passiv holdning der vi holder oss borte fra naturen. Det er tvert imot en aktiv og dyptloddende tilnærming til oss selv og vårt forhold til den naturen som er rundt oss i ubehandlet form. Å tenke på friluftsliv som et utgangspunkt for læring og pedagogikk, er akseptabelt. Likevel er det viktig å ha minimal belastning som en rettesnor. Det motsatte vil føre til at grunnlaget for all fri aktivitet i den samme naturen vil bli redusert. Å leve naturlig innebærer at både vi og naturen kan få fortsette å leve.

I diktet ʼMe legg bekken i røyrʼ, fra 1980-samlingen Seljefløyta, fanger dikteren Olav H. Hauge dette reduserte livet i noen friske verselinjer (utdrag):

No gamle bekk,

lyt du i røyr

og renna til fjords

i eit einaste køyr,

du fær ikkje lenger

klukka med teigen,

kroka og svinga

og tru at du eigʼn,

du fær ikkje lenger breida deg ut

og kvila i hølar og fossa i sprut,

gå under jord når

du finn det for godt

og so dukka fram att

og hukra ei nott –

(…)

Hauge beskriver hvordan bekken lever sitt eget liv, et liv som natur og med en egen evne til å innrette seg etter hvordan omgivelsene rundt fremstår og oppfører seg. En bekk er en levende del av et kretsløp, og et element i livsstrømmen som vi både kan høre og se om vi ikke lukker den inne i transporterende rør. Hauge sitt poeng her er også knyttet til effektivitet, en forståelse av tid og opplevelse. At vannet har en kraft vi kan temme og gjøre om til verdi for oss, er nok nødvendig og godt for mange. Men kanskje noen bekker likevel skal få renne.

Den amerikanske transcendentalisten Henry David Thoreau skrev i sitt essay «Walking» at han ønsker å «tale til fordel for naturen, for absolutt frihet og villskap, i motsetning til en frihet og kultur som bare er sivil, – å betrakte mennesket som en innbygger, eller en del av naturen, snarere enn et medlem av samfunnet.» [5] Dette kan være et viktig skille å ta med oss videre i slike betraktninger knyttet til vår livsstil i naturen. Kanskje dette er økosofi, og kanskje dette er noe vi kan bli enige om. Kanskje moderne konkurranseidrett er en feilslått livsstil. Kanskje tilhengere av slik aktivitet bedriver tendensiøst utenomsnakk når de snakker om den sunne idretten. Og kanskje miljøforkjempere som snakker om at vi har dårlig tid, heller ikke bør ta for gitt at naturen har dårlig tid. Det er ikke sikkert vi behøver å tro at vi er på vei mot noe, at det er et mål der i det fjerne som vi skal nå, enten vi driver med idrett eller miljøkamp. Kanskje vi allerede er akkurat der vi skal være. Kanskje vi allerede har kommet frem. Men kanskje vi sammen skal finne veien ut av samfunnet og inn i naturen.


Noter


  [1]

  Gjefsen, Truls (2011). Arne Næss. Et liv. Oslo: Cappelen Damm.




  [2]

  Løken, Bård og Svagård, Mia (2007). Naturlig rik. Oslo: Tun Forlag.




  [3]

  Brennhagen, Sindre (2021). Naturfilosofi i menneskets tidsalder. Om Hans Jonas, Antropocen og tapet av liv (fra: ʼSammendragʼ). Masteroppgave i filosofi, UiO.




  [4]

  Bjørn Asle Nord (2020). ʼHyttedrømmen som spiser natur.ʼ Tilgjengelig på:

https://www.nrk.no/klima/xl/hyttedrommen-som-spiser-natur-1.15017165 (sist sjekket 10. desember 2023).




  [5]

  Thoreau, Henry David. ʼWalkingʼ, i The Atlantic, 1862. Tilgjengelig på:

https://www.theatlantic.com/magazine/archive/1862/06/walking/304674/ (sist sjekket 10. desember 2023). [Min oversettelse.]




FORORD

AV ARNE NÆSS

Fra forordet til 5. utgaven (1976)

HOVEDHENSIKTEN MED SKRIFTET er å vise at miljøkrisen gir menneskene en enestående anledning til å åpne seg for verdier som filosofi og religion har pekt på temmelig lenge forgjeves. Krisen peker fram til liv og samfunn preget av enkelhet ved valg av midler, men rikdom og mangfold ved realisering av egenverdiene: Liv preget av dvelen ved målene, ikke ved midlene.

En annen hensikt er å bidra til forståelse av at alle avgjørelser på vegne av et lokalt eller annet fellesskap må tas ut fra verdiprioriteringer som går langt dypere enn bekvemmelighet og økonomisk vekst. Selv de mest underordnete avgjørelser må prinsipielt ta utgangspunkt i et totalsyn.

«Etterskrift på kanten av det gamle århundre» (1999)

DET HENDER SÅ ALTFOR MYE? Takten av angivelig dype forandringer går fra andante til presto. Mange av oss som har levd siden før første verdenskrig, har bitt merke i at når den «dype» forandringen har vart noen år, ligner verden påfallende mye på hva den var før i tiden. Det er med stor glede jeg stilles i utsikt at denne boken Økologi, samfunn og livsstil vil komme i nytt opplag. Generøst er jeg blitt tilbudt å foreta så mye endringer som jeg vil. Jeg synes det er deilig å forandre mine bøker, men i dette tilfelle tror jeg at jeg i det vesentlige vil beholde hva jeg har sagt. Hva dypøkologien angår, er problemene vi står overfor i dag nær de samme som for 20 år siden. Utsikten til å få et uhyre sterkt liberalistisk verdensmarked med mangedobbelt handel over mangedobbelt avstand virker skremmende, men innsikten i de miljømessige skader stiger påtagelig, og dypøkologien er ikke lenger noe «far out». «Javel,» sier svært mange, «men konkret, hvorledes skal vi greie å få i stand en mer dypøkologisk ansvarlig politikk?» Her er utfordringene store og svarene usikre.

Denne boken sies å være en vanskelig bok. Det skyldes mye kapittel 2, «Fra økologi til økosofi». Mitt råd er: Gjør som professorer, først hopper vi over mye i en bok, og følger ikke en boks rekkefølge av kapitler. Gir smakebitene mersmak, hender det vi går til noe så drastisk som skikkelig gjennomlesning. Lykke til!

Arne Næss, april 1999


NOTE

Om hvordan enkelte uttrykk er brukt i boka

 

GRØNN POLITIKK – politikk til fordel for realiseringen av den dype økologiske bevegelses målsettinger. Disse er antydet i atten punkter, kapittel I, avsnitt 4.

GRØNN ØKONOMI – økonomi til fordel for realiseringen av den dype økologiske bevegelses målsettinger.

GRØNN LIVSSTIL – livsstil inspirert av, og i overensstemmelse med den dype økologiske bevegelses målsettinger.

«Ansvarsfull økopolitikk» og «ansvarsfull økologisk politikk» brukes om det samme som «grønn politikk». «Økopolitikk» er liksom «økofilosofi» brukt verdinøytralt om den politikk eller filosofi som er svar på den økologiske krisens utfordring. (Dårlig økopolitikk er for eksempel å styrke forurensende industri for å få råd til å bekjempe forurensning.) Enkelte forfattere bruker ordene bare om fenomener som de anser av positiv verdi (god og riktig økopolitikk og økofilosofi).

 

DYP – Adjektivet «dyp» brukes i mange sammensatte betegnelser:

«Dyp bevegelse», «dypt begrep», «dyp argumentasjon» og så videre. Jeg sikter da til at man går ʼi dybdenʼ med hensyn til normer, målsettinger, forutsetninger og premisser. Man bringer inn øverste normer, fundamentale målsettinger og grunnleggende premisser. Tankemodellen som ligger til grunn, er pyramiden av normer og hypoteser. (Nærmere kapittel 3, avsnitt 2 og 7.)

LIKEVEKTSSAMFUNN – Samfunn som er i likevekt overfor naturen.

(Ulikevekt fører til ustabil beståen og undergang i det lange løp.)

Ordet er lite brukt siden nærmere presisering fører over i begreper som ʼsamfunn som fører en økologisk ansvarsfull politikkʼ. Slik politikk blir søkt definert gjennom målsettinger antydet ved de 18 nøkkelord (kapittel I, avsnitt 4).

LOKALSAMFUNN – Det blir sagt mye positivt om lokalsamfunnenes rolle innen grønn politikk. Men ordet er ment å være verdinøytralt: Det er gode og det er dårlige lokalsamfunn. Mange eksisterende eller fortidige lokalsamfunn bryter med målsettingene for den dype økologiske bevegelse.

«Å FORHOLDE SEG SKEPTISK TIL EN PÅSTAND» – «Å anta at påstanden verken er påvist å være helt ut sann eller påvist å være (fullstendig) feilaktig, men at en påvisning av det ene eller andre ikke er prinsipielt utelukket.» (Eks.: NN forholder seg skeptisk overfor ʼDet finnes ikke hekser som rider på kosteskaft til Blokksbergʼ hvis NN antar at påstanden verken er påvist å være helt ut sann eller og så videre.)

«Å FORHOLDE SEG DOGMATISK TIL EN PÅSTAND» – «Å mene at påstanden er definitivt påvist å være sann eller å være feilaktig, og at ytterligere undersøkelse derfor er meningsløs.»

Selv om jeg i teksten sjelden bruker ordet «kanskje» eller andre uttrykk som er typisk for skeptisk holdning, er det ingen påstander i teksten som jeg forholder meg dogmatisk til.

 

LOGISK INKONSISTENS – En gruppe utsagn er logisk inkonsistent når motsatte ting påstås om samme emne i samme sammenheng.

Å VÆRE INKONSISTENT – Både å motvirke og fremhjelpe en og samme beslutning eller en og samme målsetting.

En del uttrykk er definert i teksten. Dette er angitt i stikkordregisteret.


KAPITTEL I

Miljøkrisen og den dype økologiske bevegelse

1 Situasjonens alvor

MENNESKENE ER DE FØRSTE VESENER på jorden som er intellektuelt rustet til bevisst å begrense sitt antall og til å leve i et varig likevektsforhold med annet liv. De er intellektuelt tilstrekkelig utstyrt til å oppfatte og vise omsorg for omgivelsenes mangfold.

Gjennom biologisk arv er vi enn videre utstyrt med evne til å glede oss over det brokete mangfold. Innen enkelte kulturtradisjoner er denne evne videreutviklet og har ført til en skapende vekselvirkning med det nære miljøet. En kultur som i hovedtrekkene er ensartet teknisk-industriell, griper inn i alle jordens miljøer og bestemmer fremtidige generasjoners livsvilkår. Vi – som opprettholder og er medansvarlige for denne kultur – har neppe i alvor stilt oss spørsmålet om vi godtar den rolle vi spiller.

For første gang i menneskehetens historie står vi overfor et fundamentalt valg som påtvinges oss som følge av at vi har latt teknikk og produksjon av ting og mennesker få løpe løpsk. Vil vi ved en smule selvtukt og en fornuftig planlegging beholde og videreutvikle livsmangfoldighet på jorden eller vil vi la «humla suse» og overlate det til naturkreftene å skaffe likevekt?

Hvis man i få ord forsøker å si hva det er som gjør situasjonen særlig kritisk, foreslår jeg: Opphopningen av eksponentialt tiltagende, tilnærmelsesvis eller totalt irreversible miljøforringelser eller ødeleggelser fremkalt ved en dypt forankret materiell produksjons- og forbruks-ideologi og -praksis.

Ved ordene «forringelse» og «ødeleggelse» forstår jeg her en forandring til det verre, en verdiforringelse. Her forutsettes en verdilære, et system ut fra hvilket en forandring kan bedømmes som en forandring i negativ retning. Kjemi og fysikk kjenner bare endringer, ikke ødeleggelser. Men vi er vel enige i at en endring av livet i en elv eller i havet slik at ingen fisk, men bare visse typer alger lever der, er verdiforringelse. Ut fra vår verditenkning – og all tenkning er verditenkning – er det en ødeleggelse av mangfoldighet og livsvilkårene i elven.

Vi trenger å styrke kulturtradisjoner, – ut fra hvilke 100 år ikke synes å være noen lang tid, – samfunnstyper hvor man gleder seg over verdiskapende likevekt og ikke forherliger verdinøytral vekst. Hvor man setter mer pris på samvær med andre levende vesener enn på å utnytte eller drepe dem. Det er tanken på hva menneskene med deres intellektuelle utrustning har av muligheter til arbeid, samvær og mangfoldig opplevelse i naturen som motiverer omtalen her av miljøkrisen: krisen bidrar eller kan bidra til å åpne sinnet for kilder til meningsfullt liv som har vært upåaktet eller nedvurdert i vårt strev etter å tilpasse oss det urbaniserte, teknisk-industrielle storsamfunn.

Det er farlig å tro at bedring kan realiseres uten opprivende politiske kamper og dyptgående endringer i industristatenes økonomiske målsettinger. Verdiprioriteringer er sosialt og økonomisk forankret, og endringer av dem står i vekselvirkning med andre endringer innen et uoverskuelig, dynamisk hele.

Men det er også noe annet som er farlig å tro: at vi har full innsikt i og makt over våre teknisk-økonomiske systemer. Krisens dybde beror til dels på at en utvikling er satt i gang som fortsetter med økende fart uten at noen gruppe, klasse eller nasjon behøver å beslutte eller planlegge eller godta neste fase. Innebygde mekanismer sørger for at takten ikke minsker. Tannhjulene har trukket oss inn i det maskineri vi trodde var vår slave.

Et nytt mål for fremskritt fordrer økt innsikt i maskineriet, ikke bare innen maktelitene, men også innen brede befolkningslag som nye samfunnsmål vil berøre på mange og uforutsette måter, og som i størst mulig utstrekning må være med på å forme det nye.

2 Tiltagende (eksponential) vekst

Tilbake til den innledende formulering om grunnlaget for talen om miljøkrise. Setningen motiverer nærmere omtale av begrepet ‘eksponentialʼ.

For å illustrere hva en tiltagende (eksponential) stigning vil si, kan vi spørre om man overhodet kan brette et papir tredve ganger. Hvis papirets tykkelse er 1 mm, blir tykkelsen ved 30 gangers bretting 1073 kilometer, 741 meter og 824 millimeter. Ved siste gangs bretting vokser tykkelsen mer enn 500 kilometer. Brettes det 30 ganger til, vokser tykkelsen til over 155 milliarder norske mil!

Hvis vi tegner kurver for veksten av produksjon av forskjellig slag, ser vi ofte at det er kurver som vokser geometrisk, de er eksponentiale. Dette innebærer at vi innen ti eller hundre år når et punkt på disse kurvene hvor produksjon, (og dermed forsøpling), tiltar uhyre meget raskere enn tidligere.

Mange – også forskere – fraråder å ta befolkningsspørsmålet alvorlig. Det hevdes at teknikk og vitenskap ventelig kan øke jordens avkastning til det 10-dobbelte innen 50 år. Hvorfor være så redd for en tidobling av antallet mennesker? Svaret kan fattes meget kort: Det foreligger sannsynligvis en forveksling. Innvenderne tenker seg at kurver av typen 10x vokser på samme måte som 10x. Innsettes 1, 2 og 3 for x fås for 10x, 10, 20, 30, for 10x fås 10, 100 og 1000. Talen om hvor mangedobbelt avkastningen kan bli, eller hvor mangedobbelt menneskeantallet kan bli hvis vi befolker Sahara, Alaska og tørrlegger Nordsjøen, er irrelevant. Befolkningspolitikken må før eller siden endres drastisk. Befolkningen øker eksponentialt. Det er ikke 10x eller x10, men 10x vi har med å gjøre. Altfor få har sans for denne vesentlige forskjellen.

Ved å utvinne næring av tang, ved nye rissorter og på mange andre nye oppsiktsvekkende måter kan jorden gi mat til det dobbelte, ja, kanskje det tidobbelte av nå, sies det. Men også her klikker det. Tidobbelt matproduksjon hjelper ikke hvis menneskenes matbehov fordobles 10 ganger. Det tidobbelte av 4 milliarder er 40 milliarder. Fordobles 4 milliarder 10 ganger får vi derimot 2048 milliarder, 50 ganger så mye. Med firebarnsfamilier, hvorav to piker, skjer slik fordobling meget raskt.

Den svarte betebladlusa kan teoretisk få 524 billioner barn i løpet av en sesong ifølge Norges Dyr. Ved stadig nedsatt barnedødelighet m.m. for menneskene kan også disse formere seg ganske raskt.

Stadig vil vi få å gjøre med spørsmålene: «Er veksten eksponential?», «Er den god ut fra maksimalt perspektiv?» Det er kombinasjonen av ja på det første og nei på det annet som preger menneskets økologiske situasjon i dag.

Under gunstige eller optimale betingelser blir veksten av noe så og så stor, sies det. Men gunstige vilkår for vekst er ikke det samme som gunstige vilkår ut fra et maksimalt perspektiv. Hvilke menneskelige verdier lar seg bare realisere ved at vi blir flere her på jorden? Kanskje er det bedre for oss og for annet liv at vi på lang sikt blir færre.

3 Produksjons- og forbruksideologi og praksis

Nok om opphopningen av eksponentialt tiltagende ødeleggelser! Den annen passus i karakteristikken av miljøkrisen er like viktig. Ødeleggelsene er fremkalt ved en dypt forankret produksjons- og forbruksideologi og -praksis: Det foretas en nær identifisering av fremskritt med energiforbruk og opphopning av materielle gjenstander omkring oss. Det tales om energibehovet i år 2000 som om det var tale om et menneskelig behov. Materiell levestandard og livskvalitet blir nær ved identifisert. En slik form for sentralisert materialisme blir godtatt i mange land som fordrer eksponential materiell ekspansjon for å funksjonere.

Den dype forankring av produksjons- og forbruksideologien ser vi i alle industristater, men kanskje klarest i de rike vestlige land og i Japan. En stor del av den mentale energi som er representert innen det økonomiske liv, må anvendes til å skape nye behov, fange inn nye kunder, suggerere folk til økt materielt forbruk. Hvis ikke truer økonomisk krise og arbeidsløshet, sies det. Vantrivsel og rastløshet som skyldes det kunstige tempo og det kunstige «moderne» liv, blir tatt med på omkostningskontoen uten at man blunker. Det synes som om en endring av produksjons- og forbruksideologien ikke er mulig uten vesentlige endringer i selve det økonomiske maskineriet. Maskinen synes å fordre en forvridd livsinnstilling. En endring av folks verdimål i retning av allsidige opplevelsesverdier må ut fra systemets mekanikk oppfattes som en dødelig fare.

Vi har altså brakt oss opp i en situasjon hvor det gode livs målsettinger må bli oppfattet som farlige. Vi synes å ha bundet oss til en regional trivselsødeleggende materiell velstandsøkning. Den er regionalt begrenset, siden en tilsvarende velstandsøkning i Afrika og Asia ikke er tilsiktet og dessuten ville bringe en miljøkatastrofe vesentlig nærmere.

Sosialøkonomen E.J. Mishan hører til de økonomer som legger vekt på virkninger av sosial art som en økonomisk vekstrate på 2 %–3 % kan ha. Han nevner 8 langtidsvirkninger (Mishan (1973), s. 7). De kan sammenfattes slik:

Økokatastrofe ved fortsatt hensynsløse inngrep i biosfæren. Uheldig påvirkning av arvestoffet. Epidemier ved økte reisemuligheter (særlig i u-land). Nedsatt helse ved at de sterke kjemiske medisiner avler nye motstandsdyktige typer virus. Kjernefysisk krig ved økt spredning av plutonium og nye våpen. Biologisk krigføring med ødeleggelse av næringsgrunnlaget. Økt kriminalitet, vold, korrupsjon ved økt tilsig til byene. Kaotiske tilstander ved avtagende samfølelse. «Redning» ved undertrykkelse og tyranni. Borgerkriger i fattige land på grunn av sviktende forventninger om å nå i-landenes materielle nivå. Konflikter ved illegal innvandring fra fattige til rike land.

Mishan mener altså at disse trusler skyldes økonomisk og teknisk vekst og at de vil bli alvorligere jo lenger veksten fortsetter i industrilandene. I kapittel 5, særlig avsnitt 19, vil det bli tatt standpunkt til vekstproblemet.

Av forfattere som beskriver miljøproblemene og oppfordrer til innsats for deres løsning, blir visse eksponentiale kurver tegnet opp, nemlig de som illustrerer krisesituasjonen. Forfattere som søker å berolige folk og som for eksempel går inn for fordobling av den økonomiske vekst i de rike land, henviser til andre kurver. Kurven over interesse for økologi er eksponential, likeledes kurven for nye tekniske fremskritt til reduksjon av forurensning. Videre stiger offentlige bestemmelser til fordel for bedret miljø eksponentialt. Hvorfor så fortsette med oppfordringer til innsats? Svaret gir seg kanskje ut fra et motspørsmål: Hvis det er så at positive reaksjoner på oppfordringer til innsats stiger eksponentialt, kan vi ikke da slutte med å oppfordre? Det går jo så bra, eller …

På dette punkt har J. Maddox (1972) noe å si oss. Hans bok om dommedagsprofetene er ikke, sier han i forordet, noe «lærd verk, men en klage». Han er blitt lei av geskjeftige undergangsprofeter, folk som forkynner at menneskeheten kommer til å gå under i røyk og damp og søppel. Boka er ikke et forsvar for befolkningsvekst eller forurensning, mer en indignert protest mot dem som ignorerer menneskenes evne til å løse selv de mest overveldende problemer. Maddox er gått trett av folk som tar det å male fanden på veggen som ensbetydende med type ansvarsfølelse for fremtiden.

Menneskeheten skal nok klare brasene, mener Maddox, og deres ledere har ikke vært så naive og griske som det undertiden blir insinuert.

«Miljøkrisen vil nok bli overvunnet (uten min og din innsats),» hører imidlertid til en selvfalsifiserende utsagnsklasse i den forstand at jo større oppslutning setningen får, det vil si jo flere som anser den for sann, jo mindre sannsynlig er dens sannhet.

«Innen 100 år vil menneskeheten enten oppleve økokatastrofe eller økokollaps (hvis ikke også jeg og du gjør en innsats),» hører til samme selvfalsifiserende klasse av utsagn: jo større oppslutning, desto større sjanse for falsifikasjon. Men her er det nettopp ønskelig at utsagnet vil vise seg å være feil.

Min konklusjon er at det trenges langt flere som roper et varsko og som arbeider for kursendring så fort som mulig. Når Maddox er blitt så plaget av «undergangsprofeter», kan det komme av at han ikke har valgt sin omgang med omhu. Økologer og andre miljøforskere peker på at vi holder katastrofekurs, men fremsetter ikke bestemte prognoser om hva som faktisk vil komme til å hende. Deres utsagn begynner med et «hvis». Hvis vi fortsetter å leve slik og slik, så vil så og så måtte skje.

Miljøkrisen har muligheten for å redde oss over i en annen bane med nytt kriterium på fremskritt og rasjonalitet. Det er det positive aspekt ved situasjonen som har inspirert denne bok. Miljøkrisen kan muligvis gi menneskeheten en ny start, nye sosiale former for samliv forenet med teknisk høyt nivå, økonomisk fremskritt (uten «vekst») og mer allsidig livsopplevelse.

4 Den dype økologiske bevegelse – Stikkordmessig oversikt

Svaret på miljøkrisen er ikke snevert begrenset i form av en ny befolkningspolitikk, eller ressurspolitikk eller en ny forurensningsfri teknologi. Svaret er langt mer komplekst fordi økologien har lært oss respekt for det store samspill innen biosfæren. Svaret berører nær sagt alle sider ved de menneskelige samfunn. I senere kapitler vil vi derfor måtte ta opp svært ulikeartede emner. Her vil jeg bare punktvis antyde den «dype» økologiske bevegelses stikkord. De gir en anelse om kompleksiteten av et tilfredsstillende svar på miljøkrisen.

1.  FORURENSNING – Kampen er kommet i gang, men til dels ved ytterligere ressursødende produksjon, for eksempel av renseanlegg. Antallet dyre- og plantearter som årlig utryddes ved forurensning, anslås til mellom et halvt hundre og flere hundre. De langsiktige virkninger av ødeleggelsene er stort sett ukjente. (Sml. punkt 18.)

2.  RESSURSHOLD, RESSURSFORDELING – Det man før kalte «hjelp til underutviklete land», fortoner seg nå til dels som spørsmål om rimelig ressursfordeling, som de teknisk-industrielle lands erstatning for materielle og immaterielle goder berøvet dem i tidligere tider. Kamp mot «fremtidsimperialismen»: At nåtidens ressursbruk bestemmer og begrenser fremtidige generasjoner. Langtidsperspektiv – hundre år når det gjelder skog m.m., eksempelvis to hundre år når det gjelder olje. Ressursfordeling med hensyntagen til dyrenes territorier. (Sml. punkt 15, 16 og 17.) Ressursvennlig teknikk. (Sml. punkt 10.)

3.  BEFOLKNINGSSTABILISERING – Kan oppfattes som særtilfelle av forrige punkt. Befolkningsoptimering. Hvilken populasjonsstørrelse lokalt og globalt tjener best de menneskelige verdier og livet generelt? Eventuelt reduksjon av homo sapiens populasjonen på lang sikt. Hensyn til dyre- og plante-populasjonene. I dag primært et industrilandsproblem på grunn av forurensning og ressursforbruk. Over lengre sikt, et vesentlig problem i «den tredje verden». Optimal fordeling av befolkningen. Endring av bosettingsmønster blant annet i kamp mot forurensning og ressursøding, men også i forbindelse med målsettingene punkt 5, 6, 7 og mange andre.

4.  KLASSELØSHET – Politisk kamp mot ekstremt ujevn ressursfordeling innen storsamfunn og mellom storsamfunn. Kan altså anses som spesialtilfelle av punkt 2. Opphevelse av sammenhengen mellom overforbruk, status og overklasse. Nedtrapping av det materielle aspirasjonsnivå i industrilandene. Øking av sans for livskvalitet. Opphevelse av et lønnsnivå og belønning som muliggjør eller sannsynliggjør overforbruk. Inntektsutjevning. For bruk, mot forbruk. Ressursvennlig livsstil.

5.  SELVSTYRE, selvbestemmelse, nærstyre, fjernstyrereduksjon. Så vel bio- som humanøkologien viser at livskraftige samfunn bygger på kjennskap til og styring av nærmiljøet, og på fravær av stadig nyartede og ukontrollerbare fjernkrefter. Reduksjon av etasjer i administrasjonspyramiden, byråkrati-reduksjon.

6.  DESENTRALISERING – Jo større sentralisering, jo større økonomiske og administrative enheter, desto mer fragmentarisk blir de enkelte delers selvstyre og selvbestemthet.

7.  LOKALSAMFUNN – Stabile, nære menneskelige relasjoner som gir trygghet og varme finnes bare innen forholdsvis små grupper. «Storsamfunnet» mangler dypt daglig fellesskap. Småsamfunn, særlig lokalsamfunnene, er bærere av slikt fellesskap. Nødvendig å støtte lokalsamfunnene og å gjenopplive dem i urbane områder. Ressursprioritet for lokalbefolkningen. Eks.: Lokalsamfunn ved kysten sikres de ressurser de kan nå ved eget daglig arbeid.

8.  DISTRIKTSUTBYGGING – Sentrumsforskyvning fra storby til distrikt. Nedtrapping av storsamfunnet, det vil si det sentrale maskineri, de svære ferdselsårer, opphopning av administrative, industrielle og utdannelsesmessige sentra innen snevert område. Mot sektortenkning og sektoradministrasjon. Reduksjon av vandrearbeiderklassen og pendlere. Opphør av prioritering av arbeidermobilitet.

9.  SELVBERGING – ‘Selvgjort er velgjortʼ. Ut fra selvbestemmelsesnormen vil selvforsyning og spesielt selvberging få høyere prioritet. Handel er ikke et gode i seg selv, men må tjene et akseptabelt formål. Utjevning av ressursforbruket nødvendiggjør større selvberging i i-land. Lokalsamfunnenes utvidete selvstyre er avhengig av høy selvberging. Hensynet til selvberging, lokal autonomi og hensynet til flere andre punkter nevnt i det foregående, fører til vekt på myk og nær teknologi. Det vil si teknikk som i liten grad reduserer miljøkvalitetene og lagerressursene, som ikke forutsetter råmaterialer, verktøy m.m. som ikke kan skaffes lokalt, og som gir meningsfullt arbeid for den som utøver teknikken.

10.  ARBEIDSDELING, ikke arbeidsfragmentering. Selvvirksomhet forutsetter et meningsfullt arbeid (i tilfredsstillende miljø). Arbeidsdeling skjer ved alt samarbeid og fører ofte til at noen utfører delarbeid lettere og bedre. Arbeidsfragmentering fører til meningsløse håndteringer og fremmedgjøring, dessuten isolasjon og ensidighet. – Prioritering av arbeid for de økonomisk og på annen måte dårligst stilte. (Sml. pkt. 4.) I størst mulig grad bør resultatet være et gode som tilfredsstiller et behov, ikke bare et ønske, altså ut fra gjennomtenkt verdiprioritering.

11.  KOMPLEKSITET (mangesidighet, ikke kompliserthet (innfløkthet)). Modne, stabile økosystemer er karakterisert ved stor oppfinnsomhet og mangesidig bruk av ressurser. Videre ved at hvert samfunn har alternative måter å tilfredsstille behov på, slik at hvis ytre faktorer reduserer en mulighet, er det flere andre alternative bruksmåter av nærmiljøet. (Fleksibilitet.) Kompliserthet, for eksempel som ved bevegelse fra bosted til arbeidssted i storby, er kjennetegnet ved stort antall sentralt styrte påvirkninger og tilfeldige forstyrrelser under gjennomføringen av handlinger.

12.  MANGFOLD. Selvutfoldelse individuelt og på alle kollektive trinn forutsetter realisering av ulike muligheter for utfoldelse – ulike aktiviteter, næringsveier, bruk av geografiske og klimatiske særegenheter, utforskning av ulike kunstarter, variasjonsbredde i sed og skikk.

13.  VERN OM ULIKE KULTURER – Slutt på meningsløs kulturutryddelse. «Kulturer valses ned og blir borte» (Fredrik Barths uttrykk). Slutt på dominering over minoritetskulturer, for eksempel samene. Like rett for nomadekulturer som for fastboende. Støtte til det lokale kulturmangfold innen nasjonene. Støtte til de bevegelser i den tredje verden som søker videreføring av stedegen kultur slik at de kan møte tidens utfordringer.

14. I populær biologi har «kampen for tilværelsen», forstått som konkurranse på liv og død, vært et sentralt slagord. I moderne økologi har et annet nøkkelord gjort det rangen stridig: Symbiose, «det sanne kompaniskap hvor partene drar gjensidig nytte av hverandre». ‘Live and let liveʼ-prinsippet etterleves ved bruk av hverandres særegenheter og særlige tilpasninger til ulike miljøer, nisjer. Utnyttelse av ulike økologiske ‘nisjerʼ. Symbiose er blant annet nødvendig for å styrke mangfoldighet.

15. Prinsipiell like rett for alt liv til utfoldelse. Egalitarianisme i biosfæren. Vi mennesker har særlige forpliktelser til å beskytte hverandre. Men i prinsippet er retten til liv og utfoldelse den samme. –  Kamp mot menneskenes selvødeleggende avstandtagen fra andre former for liv, og deres hybris (overlegenhetskompleks). Mer samliv med dyr og planter. Kamp mot nedverdigende behandling av dyr, i forskning, kosmetisk industri og industrielt landbruk. (Særtilfelle av pkt. 2.) Bevaring av dyrs ressurser (territorier m.m.). Kamp mot utryddelse av dyre- og plantearter. Solidarisering, ‘jeg-duʼ, ikke ‘jeg-detʼ forhold til natur. Utvidelse av tradisjonell naturrett.

16. Kamp mot menneskenes selvdomestisering, tendensen til å lage husdyr av seg selv. – Studier av husdyr og dyr i trange zoologiske hager viser at dyrearter danner nye typer samfunn og oppfører seg helt annerledes under de nye kunstige og miljøfattige forhold. Man finner passivitet, avløst av brutalitet og vilkårlig aggresjon, tendens til tyranni, promiskuitet, familieoppløsning, sløving av sansene, degenerasjon av muskler og koordinasjon av bevegelse og så videre. I industristatene synes lignende tendenser å gjøre seg gjeldende. Menneskene gjør seg selv til husdyr styrt av et upersonlig, administrativt maskineri. To tertiære næringsveier dominerer: underholdningsindustri (innbefattet sport, ikke friluftsliv) og understøttelsesservice (vi gjør oss til pasienter og klienter).

17.  FELTTENKNING – SAMSPILL I NATUR – GESTALTTENKNING. Alt henger i hop med alt, i et felt av gjensidige avhengighetsforhold. Også i tid henger alt i hop, herav generelt langtidsperspektiv. Relasjonstenkning, helhetstenkning og systemtenkning. Altså mot årsaks- og tingtenkning. Erkjennelse kan oppfattes som handling i felt (Spinoza), praksis (Marx).

18.  DOCTA IGNORANTIA, – BEVISST UVITENHET. De gjensidige avhengighetsforhold som økologene studerer er så komplekse at på spørsmål om allsidige konsekvenser, på lang sikt, av menneskelige inngrep, vil svaret alltid være: «Det vet vi ikke!» Da økologer påviste at en oljeflekk i sjøen utryddet millioner av dyr som levde ved overflaten, men ikke kunne si noe sikkert om andre virkninger, oppfant man kjemikalier som fjernet eller endret oljen på overflaten. Så henviste økologer til disse kjemikaliers virkning, og man fant opp midler som gjorde at oljen ble endret og produktene sank til bunns. Men studier av bunnforholdene tyder på ødeleggelser der og så videre. Det hører til økologiens største fortjenester at den har gjort oss mindre arrogante og selvsikre i vår tro på at vi gjennom vitenskap og teknikk kan beherske naturen. Bevisbyrden ved, og ansvaret for, store inngrep ligger hos inngriperne.

Det foregående gir stikkord, og antydning av viktige økologiske anliggender assosiert med ordene. Vi har fått en slags huskeseddel. Ved bedømmelsen av individuelle og kollektive avgjørelser kan det være vel verdt å sjekke avgjørelsenes forhold til de 18 punkter. Man hjelpes til oversikt over de økologisk relevante sider ved avgjørelsen.

Enhver punktvis sammenstilling av stikkordene er i høy grad vilkårlig. Alle punkter henger i hop. Jo nøyere man presiserer de enkelte punkter, desto mer vilkårlig blir atskillelsen i 18 punkter. Dette støtter punkt 17, – helhetstenkning, systemtenkning. Men det endrer ikke den situasjon at vi trenger punktvis informasjon. ‘En ting av gangenʼ, selv om det strengt tatt ikke finnes isolerbare ting.

Å møte miljøkrisens utfordring på en tilfredsstillende måte innebærer en endret verdiprioritering for samfunnsutviklingen. Dette skulle fremgå klart av oversikten over nøkkelord i den dype økologiske bevegelse. Endringen fordrer en bevisstgjøring og formulering av hva vi står for. Den fordrer også nøye granskning av konfliktflatene mellom ulike prioriteringer. Det forutsetter på sin side en høy grad av bevissthet om forskjellene mellom underordnete og overordnete mål.

Kort sagt, avgjørelsene politisk og i vår livsstil må grunne seg på en filosofi. Filosofien bygges ut under hensyntagen til den vitenskapelige økologi. Den kan ikke bygge på eller avledes av noen vitenskap.

Utviklingen av en økologisk ansvarsbevisst filosofi kan ikke overlates til en elite. For å få slagkraft må alle være med som har muligheter for å påvirke utviklingen lokalt eller i videre sammenheng. Det fordrer en frimodighet og et pågangsmot i vurderingsanliggender og aksjoner som hittil har vært forbeholdt en liten minoritet. Neste kapittel er derfor viet nettopp aktiv vurdering og normgiving. Emnet settes i forhold til tidens største autoritet: ‘Hva vitenskapen sier.ʼ

